
			Zu diesem Buch

			Frühe Lyrik 

			Image

			hütt si de ggiele … 

			ä sunneschtraal …

			i ha zum änni gseit …

			mängisch es Chuefüdle …

			Eis Meersöili isch blind

			Rächne

			werumm …

			I & II

			éducation permanente

			l’infiniment …

			BIOZID

			Frühe Prosa 

			Der Ephebefrässer

			Miner Schiinwärfer suechen es Huus

			Dä fägt – dä chlemmt

			Züridütsch: D’Chatz

			schtuurms züüg 

			modern mundart 

			Rede modern mundart

			füüf bäärndütschi thägxte 

			nüün gedichcht 

			Das Unservater

			dr ibiganzschtuurmumpferloorebluus

			zeitraster

			8, 20. September 1970

			9, 11. Oktober 1970

			10, 1. November 1970

			11, 22. November 1970

			12, 13. Dezember 1970

			Tinnkwisizioon

			Hörspiel

			Zum neuen Tag

			1. Serie, 25. bis 30. April 1977

			2. Serie, 8. bis 13. August 1977

			3. Serie, 21. bis 26. November 1977

			4. Serie, 6. bis 11. März 1978

			5. Serie, 10. bis 15. Juli 1978

			6. Serie, 4. bis 9. Dezember 1978

			7. Serie, 30. April bis 5. Mai 1979

			Brief an eine Studentin

			Jede geschriebene Sprache ist eine Kunstsprache

			Nachwort

			«Im Dialekt gibt man sich preis»

			Anhang

			Editorischer Bericht

			Anmerkungen

		

	
		
			Zu diesem Buch

			1961 beginnt der Schriftsteller Walter Vogt (1927 – 1988) literarisch zu schreiben. 1965 erscheint mit dem Geschichtenband «Husten» sein erstes Buch. 1966 sorgt die satirische Erzählung «Wüthrich» – das «Selbstgespräch eines sterbenden Arztes» – für grosse Beachtung und einen Skandal in Ärztekreisen. Seither gilt Vogt als einer der wichtigen nonkonformistischen Autoren, die damals in den Fussstapfen von Friedrich Dürrenmatt und Max Frisch die Deutschschweizerische Literatur zu prägen beginnen.

			Vogts Schaffenskraft ist enorm. In den 23 Jahren, die ihm ab 1965 bleiben, veröffentlicht er mehr als zwanzig Bücher mit Geschichten, Erzählungen, Romanen und Essays, dazu kommen mehr als ein Dutzend dramatische Arbeiten für Theater, Radio und Fernsehen. Zwischen 1991 und 1997 hat der Verlag Nagel & Kimche diese Werkgruppen in nicht weniger als zehn Bänden repräsentativ dokumentiert. Weitgehend unberücksichtigt geblieben sind darin allerdings Vogts Mundarttexte. Auch deshalb ist bisher wenig bekannt, dass er seit den frühen 1960er-Jahren immer wieder auch mit der Umgangssprache als literarischer Sprache experimentiert hat. 

			2015 / 16 hat Fredi Lerch im Auftrag der Christoph Geiser-Stiftung im Schweizerischen Literaturarchiv (SLA) in Bern Vogts umfangreichen Nachlass archiviert und katalogisiert.  Unterdessen ist die Arbeit abgeschlossen und der Katalog online einsehbar.1

			Im Rahmen dieser Arbeit ist auch Walter Vogts Mundart-werk zusammengetragen worden: Für den 22. Mai 1967 hat er im Theater am Zytglogge in Bern eine Gruppenlesung initiiert, an der ausschliesslich literarische Texte in Mundart gelesen worden sind. Neben Vogt traten an jenem Abend Peter Bichsel, Ernst Eggimann, Sergius Golowin, Peter Lehner, Kurt Marti und Gertrud Wilker auf. Der Abend stand unter dem von Vogt gesetzten Titel «modern mundart» – jener Wendung, mit der bis heute die kritische Mundartliteratur der späten 1960er-Jahre in Abgrenzung zur berndeutschen Literatur aus dem bluemete Trögli bezeichnet wird. 

			Im vorliegenden Band finden sich Vogts erste berndeutsche Lyrik- und Prosaversuche ab 1963, seine Beiträge für den «modern mundart»-Abend, der dramatische Dialog «Tinnkwisizioon» und die Radiokolumnen aus den 1970er-Jahren für die Sendegefässe «zeitraster» und später «Zum neuen Tag».2

			Abschliessend skizziert Vogt in einem Brief aus dem Jahr 1986 an eine Studentin sein berndeutsches Werk und sein Verhältnis zur Umgangssprache als literarischer Kunstsprache (vgl. dazu auch das Nachwort). 

		

	
		
			Frühe 
Lyrik 

			ab 1963

		

	
		
			Image

			dr Vati pfiifft dr ganz Tag Blues

			dr Vati choufft grossi Bilder

			wo vilech schpääter meh wärt si als itz

			u wo üüs allne gfalle

			dr Vati dichtet

			dr Vati schätzelet mit em Mueti

			dr Vati isch hunderttuusigmal gschider als dr Riva

			dr Vati kennt alli Tier

			är röngget Bibere vom Tierpark

			si wette wüsse, weles zMännli isch

			(die hei schints e Chnoche im Schnäbi)

			dr Vati hett Pfögu am liebschte

			dr Vati bruucht zÄsse

			dr Vati isch wahnsinnig feiss – 

		

	
		
			 

			hütt si de ggiele vo dr ganze klass

			mit irne schtiiffe gigle

			uf mir obe gsii

			äs hett no gfägt –

			dr fredu hett nid welle

			dä löu isch auwää schwuul –

			zletscht no dr leischt

			dää cheib sött me ja vrchlage …

		

	
		
			 

			ä sunneschtraal uf früschem schnee

			lang niemeh gsee –

			dr chare schlöideret i jeder kurve

			amne junge tschingg heisi dr scheiche amputiert –

			s geit alls no lang.

		

	
		
			 

			i ha zum änni gseit i ha di gärn

			siner schöne schwäre züpfe

			hei zitteret vor fröid –

			nüün mönet schpeeter

			scho dr bänz –

		

	
		
			 

			mängisch es Chuefüdle

			mängisch e Schatz

			beides het unter dim 

			Rosschwanz Platz –

			Schpätzli – Schpatz

			chliini Chatz

			fräche Fratz

			Matz

			.

		

	
		
			Eis Meersöili isch blind

			Eis Meersöili het gloub nume-n-eis Oug.

			Es anders Meersöili het gloub gar kes Oug.

			Nume-n-e herti Chrugle-n-unter-em Fäll.

			Di meiste Meersöili hei zwöi Ouge

			n-u kener herte Stelle-n-unterem Fäll.

			Isch das es zoologisches oder es 

			mathematisches Problem – meineter

			das klinisch oder existentiell?

		

	
		
			Rächne

			Hütt rächne mer bis eis. Guet uufpasse.

			Eis isch eis.

			Iis isch iis.

			Eis isch iis und

			Iis isch eis.

			So. Jetz nämer ds Heft füre u schribe

			n-alli uuf:

			Einmal ist keinmal.

			Mit chliine Buechstabe, zämeghänkt.

			Wär fertig isch, cha hei.

			Die andere chöme-n-i ds Späckchämmerli.

		

	
		
			 

			werumm

			macht eim

			es kabutts Dräiörgeli

			eigetlech

			z’gränne – ?

		

	
		
			I

			mängisch isch öppis

			no schnäu

			es Gedicht –

			II

			mängisch isch de öppis

			no glii

			es Gedicht – 

		

	
		
			éducation permanente

			we üser frouue

			die zit und energie

			wo si derfür bruuche

			ihrer manne z’erzieh

			derfür würde verwände

			ihri söhn z’erzieh

			de müesste-n-üsi töchtere

			nümm soviel zit und energie aawände

			zum ihrer manne z’erzieh

		

	
		
			 

			l’infiniment petit

			l’infiniment grand

			l’infiniment compliqué

			u z’änfinimã witt wägg

		

	
		
			BIOZID

			we zläbe niggfäärlech wäär

			wääre pbiozid nid harmlos

			we ds läbe nid gfährlech wäär

			wääre d’biozid nid harmlos …

		

	
		
			Frühe 
Prosa

			ab 1966

		

	
		
			Der Ephebefrässer

			E chliine Hotelspiissaal. A de Tischli hocke Touriste-n-u di wenige Gescht, wo-n-es paar Tag blibe. Ä Oberchällner nimmt Menüwünsch enggäge: dütsch französisch änglisch italiänisch spanisch. Är übersetzt d’Spiischarte.

			«Wünschen Sie lieber ein Kalbssteak oder ziehen Sie vor ein gebratenes Huhn oder lieben Sie Schweinskarré –», seit er. 

			«Do you prefer a steak or would you like chicken –».

			So geit das Abe für Abe.

			Chuum het er d’Spiise notiert, bringe se die andere Chällner scho. 

			Duss isch Nacht. Blauschwarz. Näbe de höche Fänschter hänge Goldbrokatvorhäng. Vo Zit zu Zit bewege si sech im Abewind. D’Lüüchter hange voll Perle und Tropfe-n-us Glas.

			E südamerikanischi Familie fiiret öppis. Eine vo de Söhn isch Priester. Es schiint, dass si ihn fiire. Si hei äxtra e Turte la cho. Der Chällner toucht ds Mässer ids heisse Wasser, bevor er se verschnidt. Di südamerikanischi Familie isch zimmli lut.

			Alli andere rede lislig.

			Amene Tischli, ganz elei, isch e Heer mit Krawatte u silbrige Manschettechnöpf, mit ere Brülle u-n-ere gradzogene Scheitle-n-im pomadisierte Haar bim Dessert aacho.

			Trube.

			Schöni grossi süessi Trube.

			Er trennt mit em Mässer es Beeri vom Chambe, spiessts mit der Dessertgable-n-a, schintets mit em Mässer und spickt mit em Mässerspitz d’Chäärnli use. Itz füert er ds Fruchtfleisch vo däm Trubebeeri mit der Gable a d’Lippe u schlürfts uuf.

			Energisch.

			Jetz ds nächste Beeri.

			D’Lüt am Nachbertischli luege zue.

			Vergässe witerzässe.

			D’Lüt am übernächste Tischli merke, dass ihri Nachbere nümm ässe. Si entdecke werum u luege zue. 

			Si vergässe äbefalls witerzässe.

			Es Päärli amene Tischli zimmli wit wäg, Hochziitzreis, vergisst enang Chalbsragout ids Muul z’stosse.

			Dr Oberchällner steit bockstiif zmitts im Saal u vergisst Zit und Ruum. Sis magere Gsicht verzieht sech zumene Grinse.

			I däm Ougeblick dräit er sech wäg u vertieft sech i sini Bstellige.

			Der Heer isst witer ei Trube um di anderi.

			Er het gääli Schue ann. 

			«Wär Trube so isst», seit e Heer us Bärn zu sir junge Frou, «dä frisst o Ephebe. Usserdäm het er gääli Schue …»

			«Was si das: Ephebe?», fragt di jungi Frou.

			Er erklärt ere, was Ephebe si.

			Si lächlet e chli. Si gloubts nid ganz.

			Niemer versteit se, we si bärndütsch rede.

			Si si z’Rom.

			Ändlech het dr Heer mit de gääle Schue sini Trube fertiggässe.

			U morn?

			Tja, morn nimmt er dänk de wider Trube zum Dessert.

			U vo vermisste-n-Ephebe steit vorlöifig nüüt ir Zitig.

